U posljednjoj utakmici 17. kola HNL-a Rijeka je kao gost s 4:0 deklasirala Hajduk na Poljudu.

Dvoboj na Poljudu obilježile su neiskorištene prilike domaćina, dok su gosti znalački koristili sve ponuđene im šanse.

Nakon početnog pritiska Hajduk je najbliže vodstvu bio u 21. minuti kada su u istoj akciji i Samuel Eduok i Bassel Jradi pogodili vratnicu suparničkog gola. Rijeka je do prednosti stigla u završnici prvog poluvremena kada je nakon ubacivanja Andrijaševića s desnog krila Čolak pucao s ruba kaznenog prostora, njegov udarac Ljubić je kratko odbio, a najbrži je bio Maxwell Acosty te taj odbijanac proslijedio u mrežu.

Torcida nakon debakla Hajduka skandirala "Buriću, odlazi", Armada originalno uzvratila

U nastavku utakmice Hajduk je imao terensku dominaciju i nekoliko izglednih prilika no nije uspio poravnati da bi u samoj završnici Rijeka postigla tri gola kojima je stigla do visoke pobjede. U 82. minuti Momčilo Raspopović je presjekao nonšalantno odigravanje glavom Hamze, sjurio se prema vratima Hajduka i preciznim udarcem sa 16 metara pogodio za 2:0.

Pet minuta potom Alexander Gorgon je okrunio odličnu kombinaciju Andrijaševića i Čolaka da bi u sudačkoj nadoknadi Tibor Halilović iznenadio neopreznog Ljubića za konačnih 0:4.

Ovom pobjedom Rijeka je stigla na treće mjesto sa 28 bodova, koliko ima i četvrta Lokomotiva, dok je Hajduk drugi sa 31 bodom. Na vrhu je Dinamo sa 38 bodova.

Burić ne misli podnijeti ostavku: "Samo je pitanje vremena kad ćemo opet biti na pravom putu"

Rezultati 17. kola:

Petak

Slaven Belupo - Inter 3:0 (Nowak 15, Krstanović 26-11m, Mikulić 66)

Lokomotiva - Gorica 4:0 (Kastrati 40, Uzuni 41, Marina 63-ag, Tolić 79)

Subota

Varaždin - Osijek 1:1 (Glavica 77 / Marić 37)

Istra 1961 - Dinamo 1:2 (Ćuže 90-11m / Kadzior 23, Oršić 49)